Line Barfod (EL), 2009-05-04:
Den store kommunalreform, som regeringen og Dansk Folkeparti gennemførte, indskrænkede jo kraftigt demokratiet i Danmark.
Der er langt færre mennesker, der i dag er med til at træffe de politiske beslutninger, end der var tidligere.
Vi foreslog i forbindelse med kommunalreformen, at man så skulle indføre en pligt for kommunerne til at oprette lokalråd, øråd osv., så det kunne sikres, at man stadig væk havde en form for demokratisk indflydelse i de mindre samfund i Danmark.
Det mener vi i den grad der er behov for, og det kan man jo også tydeligt se, sådan som virkeligheden har udviklet sig, og derfor er vi også medforslagsstillere på forslaget her om øråd og bedre vilkår for øerne.
Noget af det, vi diskuterede meget i forhold til kommunalreformen, var jo netop, hvordan vi kunne sikre, at øerne ikke blev ofret, når kommunerne skal skære og skære i deres økonomi, fordi regeringen og Dansk Folkeparti holder dem i en økonomisk spændetrøje og ikke vil sikre, at der er penge til at løse de basale opgaver.
Det var bl.a. i høj grad, hvad der kommer til at ske med færgedriften,
vi diskuterede, fordi det er så fuldstændig afgørende for øerne at have en god færgedrift, så det sikres, at man kan komme frem og tilbage.
Det er meget banalt, men også fuldstændig afgørende.
Desværre er der tegn på, at det kommer til at gå, som mange af os frygtede, og derfor er det altså rigtig vigtigt, at det ikke bare bliver ved de pæne ord, som Venstres ordfører var inde på, nemlig at vi alle sammen i løbet af debatten ville udtale os pænt og varmt om, hvor vigtigt det er med øerne.
Det er ligesom bare ikke nok at stå her eller ved andre højtidelige lejligheder at tale pænt og varmt om det.
Det er rigtig vigtigt, at man også omsætter det til virkelighed, hvis man virkelig mener det.
Men hvis man kigger på den politik, der bliver ført, vil man se, at det altså er det stik modsatte, der sker; så fjernes grundlaget for, at man kan bo på øerne, at man kan bo rundtomkring overalt i landet og ikke kun omkring de store byer.
Når man fjerner muligheden for den lokale demokratiske indflydelse, når man fjerner sammenhængen i politikken i forhold til uddannelsessteder, trafik, erhverv, boliger osv., så der ikke længere er nogen, der skal sikre, at der er sammenhæng i det, der bliver gennemført på de forskellige områder, så er der ikke nogen til at sikre, at man stadig kan bo alle steder.
Det, at man kan komme til og fra skole, uddannelsessteder, til og fra arbejde på nogle tider, der passer, er jo afgørende for, at der er nogle, der har mulighed for at bo der, andre end dem, der kan have et sommerhus eller har mulighed for at arbejde hjemmefra, og det er trods alt ret få.
Hvis vi gerne vil have et levende liv på øerne, så kræves der altså noget mere.
Hvis vi gerne vil have, at der skal være mulighed for at have et lokalt erhvervsliv, for at der er nogle arbejdspladser, så kræver det, at man også der kan lave en ordentlig, sammenhængende politik.
Det kræver også, at kommuner og regioner får ret til at være med til at støtte, at man kan have en lokal butik, kan være med til at støtte, at der kan komme gang i noget lokal produktion, at man kan se på, hvad der er for nogle muligheder på den her ø, hvad der kan sættes gang i, i stedet for det, som regeringen og Dansk Folkeparti i den grad har indført, nemlig at man forbyder og indskrænker kommunerne og regionernes mulighed for at sikre lokale arbejdspladser og for at sikre lokal produktion.
Der er masser af steder, hvor der ikke skal så meget til, for at man får gang i nogle ting, og vi har set nogle øer, hvor man har været rigtig gode til at få virksomheder i gang og ladet det inspirere hinanden osv., men det kræver også, at man har forudsætningerne.
Og nogle steder skal der altså lige lidt støtte til, og det er vigtigt, at vi giver de muligheder, og det er vigtigt, at vi sikrer, at øboerne har mulighed for selv at have indflydelse på deres egen situation, har ret til at have noget at skulle have sagt om deres egen dagligdag.
Derfor er det vigtigt, at det ikke kun er de pæne ord, der kommer fra regeringspartierne og Dansk Folkeparti, men at det også bliver omsat til handling.